
РЕЖИМИ ЗА ОПАЗВАНЕ  НА ГРУПОВА НЕДВИЖИМА КУЛТУРНА ЦЕННОСТ „СТАРИНЕН ГРАД НЕСЕБЪР“ – „АРХЕОЛОГИЧЕСКИ РЕЗЕРВАТ И ИСТОРИЧЕСКО СЕЛИЩЕ - АРХИТЕКТУРНО-СТРОИТЕЛНА И УРБАНИСТИЧНА НЕДВИЖИМА КУЛТУРНА ЦЕННОСТ СЪС СВЕТОВНО И НАЦИОНАЛНО ЗНАЧЕНИЕ“, ОДОБРЕНИ СЪС ЗАПОВЕД № РД9Р-14 ОТ 05. 06. 2015 Г. НА МИНИСТЪРА НА КУЛТУРАТА, ОБНАРОДВАНА В ДВ, БР. 51 ОТ 2015Г.
В текста груповата недвижима културна ценност– „Археологически резерват и историческо селище - архитектурно-строителна и урбанистична недвижима културна ценност „Старинен град Несебър“ ще бъде наричана само „Старинен град Несебър“. 
1. Характеристики и мотивировка.


Старинният град Несебър е селищна структура, резултат на историческите и геоморфологичните процеси протекли от края на бронзовата ера до днес. Градът е запазил движими и недвижими културни ценности от античността, византийско и българско средновековие, османско владичество, българско възраждане и съвремие. Така е формирано специфичното качество на ценността – функционален и ценностен интегритет в границите на единен селищен организъм, определен от крепостната система на града през VI в. пр.н.е. Днес, вследствие на геоморфологичните процеси, част от територията на историческото селище се намира в сектор от акваторията на полуострова в североизточна – югоизточна - южна посока от него.

2. Териториален обхват на Старинен град Несебър и на охранителната му зона – приложена „Карта на граници на групова недвижима културна ценност– „Археологически резерват и историческо селище - архитектурно-строителна и урбанистична недвижима културна ценност „Старинен град Несебър“ и граници на охранителните зони“.
2.1 Териториален обхват на Старинния град Несебър - съответства на определения с ПМС №174 от 1991г. (ДВ бр.75/1991г.)  териториален обхват на Националния археологически, архитектурен и градоустройствен резерват „Несебър”, световна културна ценност  и включва цялата полуостровната част с провлака, включително възвърнатите територии на северния бряг, с изключение на новопридобитите територии в югозападната част на полуострова.

2.1.1 Границите на недвижимата културна ценност Старинен град Несебър са следните:

- от югозапад: по североизточните  граници на поземлени имоти /ПИ/ № 51500. 501.456, № 51500.501.455, №51500.501.451, №51500.501.452, №51500.501.353, №51500.501. 467 №51500.501. 351 и по бреговата южна линия на полуострова и  провлака до пресичането й с източната регулационна граница на квартал „Несебър – нов град”
-  от северна, северозападна, североизточна, югоизточна  и южна посоки: по  линията на брега на провлака и на полуострова до североизточната граница на /ПИ/ № 51500. 501.455.

- от запад: западният край на провлака, съвпада с източната регулационна граница на квартал „Несебър – нов град“,   

2.2. Териториален обхват  на охранителната зона на Старинния град Несебър

– съответства на обхвата на охранителната зона,   определен с ПМС №174 от 1991г., с незначително увеличение на материка в южна посока и включва: на полуострова - новопридобитите пристанищни територии в югозападната част на стария град; на материка: на запад – част от новия град до източната граница на квартали 57, 58, 59 и 60 /по направление на ул. „Зорница“ до морето на север/,  на юг  - територията на крайморския парк; в акваторията - непосредствено прилежащата на недвижимата културна ценност и посочените територии двукилометрова акватория. 

2.2.1. Граници на охранителната зона на недвижимата културна ценност  – определят териториалния обхват на трите части на охранителната зона - на материка – Зона А, на полуострова – Зона Б и в акваторията – Зона В:
-
На материка  – Зона А:  обхващат територия от Новия град  заключена между:

· на юг – по бреговата линия до пресичането й със западната граница на поземлен имот №51500. 502. 518, 
· на североизток - по бреговата линия до пресичането й с източната регулационна граница квартал „Несебър – нов град“.
· на изток – източната регулационна граница на квартал „Несебър – нов град“, до пресичането й с бреговата линия; 
· на запад - по югозападната и северна граници на поземлен имот №51500.502. 518, югозападната граница на поземлен имот №51500.502. 561, от тук по югозападната и северозападната граница на поземлен имот №51500.502.446, до източната регулационна граница на поземлен имот № №51500. 502. 447, от тук по източната и северна граница на поземлен имот № № №51500.502. 447 до пресичането с продължението на оста на ул. Зорница в южна посока, от тук в северна посока по северозападните граници на поземлени имоти с №51500.502.322, №51500.502.323, №51500.502.316, №51500.502.298, №51500.502.299, №51500.502.293 и през улица „Хан Крум“ по северозападната и североизточна граници на ПИ №51500.502.286 до пресичането й със северозападната граница на  ПИ №51500.502.564,  от тук по продължението на северозападната граница на ПИ №51500. 502. 564 до бреговата линия, 
· На полуострова-Зона Б:  обхваща новопридобитите територии, заключени между североизточните граници на ПИ № 51500. 501.456, № 51500.501.455, №51500.501.451, №51500.501.452, №51500.501.353, №51500.501.467 и бреговата линия на полуострова.

· В акваторията на полуострова – Зона В: обхваща неговата двукилометрова акватория.

· Охранителната зона на акваторията се разделя на зона „В-1“ и зона „В-2“ със следните граници:

· Граници на зона „В-1“ – определят акватория на полуострова, с ширина 220 м. от бреговата линия;

· Граници на зона „В-2“ – определят останалата част от акваторията на полуострова, измерена от границите на зона „В-1“ до двукилометровата акватория.  
3. Предписания за опазване на Старинния град Несебър и охранителната му зона. 

3.1. Общ подход. 

Въз основа на направеното предложение за определяне на видова характеристика по националното законодателство са дефинирани двата съставни елемента на ценността – „археологически резерват“, съгласно чл. 50 от ЗКН и „групова недвижима урбанистична и архитектурно-строителна ценност „историческо селище“ с категория „национално значение“. Като е отчетена тази специфика, е изготвено и предложението за определяне на предписания за опазване на Старинния град Несебър, като единна селищна структура. С определянето им се цели ефективно прилагане на националната нормативна уредба и на международните документи в областта на опазването на културното наследство чрез:

- Създаване на условия за устойчиво развитие на територията на ценността при придържане към трите му принципа: икономическо развитие, социално равновесие и опазване на околната среда (в т.ч. и културното наследство), дефинирани в документите за устойчиво развитие на ООН и СЕ.

- Опазване на недвижимата културна ценност чрез специфични изисквания за устройствено планиране и инвестиционно проектиране на консервационно-реставрационни дейности, насочени към опазване, съвременно ползване и интегриране на ценността в социо-културното пространство на града, при съхраняване на нейната автентичност и интегритет.

- Опазване на охранителната зона на недвижимата културна ценност чрез специфични изисквания за устройствено планиране и инвестиционно проектиране за осигуряване на интегритета на ценността в природен и устройствен контекст.

- Създаване на възможности за  социално-икономическо развитие, при запазване на автентичността и интегритета на груповите и единичните недвижими             културни ценностти и охранителните зони на полуострова, материка и в  акваторията, чрез създаване на възможности за: рехабилитация на градските   зони и пространства за извършване на обществени дейности; осигуряване на  съвременно обитаване и ползване на единичните недвижими културни ценности за традиционни или съвременни функции при запазване на ценностните им характеристики; използване на културния потенциал за целите на икономическото развитие. 

Актът на вписването на ценността в Списъка на световното културно и природно наследство на ЮНЕСКО, предложеният статут на територията като археологически резерват, данните от историческите сведения и археологическите проучвания на античния и средновековен град Месамбрия/Месемврия, архитектурата от епохата  на българското възраждане и съвременния пласт в развитието  на града  доказват, че цялата територия на Старинния град Несебър и част от акваторията му е с  богата историческа стратификация от различни епохи и цивилизации. Поради това, предписанията за опазване на Старинния град Несебър,  третират равнопоставено цялата територия на ценността като отчитат спецификите на съставните й  елементи. По същия начин предписанията третират и охранителната й зона. Описаната характеристика на територията и прилежащата й акватория предполага спазване и последователно прилагане на принципите на интегрираната консервация, като е необходимо да се има предвид че:

- интегрираната консервация е част от глобалната идея за  устойчиво развитие;

- устойчивото развитие предполага творческо отношение, което да съхрани и завещае многообразното културно наследство, обогатено от съвременните достижения;

- консервацията на елементите на наследството не следва да се разглежда самостоятелно, а е средство за постигане на основната цел на устойчивост на ниво икономика, социална политика и околна среда;

- опазването на недвижимите културни ценности и ефктивното реализиране на тяхната роля като фактор на устойчивост е възможно да се реализира в координация с устройственото планиране;

- археологическите обекти и техният контекст трябва да бъдат взети под внимание в тяхната функционална, смислова и устройствена цялост.

3.2. Общи предписания за опазване на Старинния град Несебър и охранителната му зона: 

В съответствие с цитираните основополагащи принципи и възприетия общ подход са определени и следните общи предписания за опазване:

- Всяка дейност по: устройствени намеси, застрояване, преместваеми обекти  и елементи на градското обзавеждане, озеленяване и благоустрояване,  проектиране и изграждане на мрежи и съоръжения на техническата  инфраструктура, се извършват след съгласуване с Министерството на културата по реда на ЗКН.

- За проекти за значими реставрационни работи или ново строителство, които биха могли да засегнат  изключителната  световна значимост на ценността се уведомява  Комитета за световно наследство, съгласно  Конвенцията за опазване на световното културно и природно наследство, приета с Разпореждане № 13 на Бюрото на Министерския съвет от 4.02.1974г., обнародвана в ДВ, бр.44/2005г. и по реда на чл.172 от Ръководството за приложението й. Проектите се процедират след произнасяне на Комитета за световно наследство;  

- В случаи на установено по реда на ЗУТ незаконно строителство в даден имот/и инвестиционни инициативи и проекти, отнасящи се до имота/ите, се съгласуват по реда на ЗКН след неговото премахване.
- Допускат се устройствени намеси и дейности, насочени към възстановявяване на културния ландшафт на града и изявяване на богатата му културна стратификация. Не се допускат обекти за производствени дейности и услуги, пораждащи замърсяване на средата.

- Изисква се в проекта на План за опазване и управление (ПОУ) на Старинен град Несебър да бъдат отразени:

· съвременните разбирания за устойчиво развитие и интегрирана консервация, съгласно международните документи; 

· нормативните изисквания и настоящите режими за опазване, приети по реда на националното законодателство.

- Координиране на всички стратегии, планове и програми по Закона за културното наследство, Закона за регионално развитие и Закона за устройство на територията. 

- Подробният устройствен план (ПУП) на град Несебър и специфичните правила и нормативи към него да отразят настоящите режими за опазване на ценността и на охранителната й зона и анализите на ПОУ. 

- Инвестиционните проекти за ново основно и допълващо застрояване е необходимо:

· да се предхождат или разработват едновременно с проект за Обемно устройствено проучване с улични силуети, обхващащи застройката в един до три квартала, в зависимост от разположението на обекта, и напречни разрези през два квартала - принадлежащия на обекта и срещулежащия, в случай, че съответният УПИ не попада в обхвата на разработените РУП със силуети;

- Територията на Старинния град Несебър и охранителната му зона подлежи на цялостно археологическо проучване, извършвано по реда на нормативната уреба и съгласно предписанията за опазване за съответната територия: 

· редовни археологически проучвания  – планирани по годишни научни програми ;

· спасителни археологически проучвания – извършват се при инвестиционни и благоустройствени инициативи;
· решенията, свързани с опазването на проучените археологически останки се вземат по реда на ЗКН;
· методологическият подход към подлежащите на консервация, експониране и интегриране проучени археологически останки се определя в съответствие с режимите за опазване, като методите на реставрация и реконструкция на археологическите структури се допускат само в контекста на приетото от международната професионална общност разбиране за автентичност;
· консервацията и интеграцията на археологическите недвижими културни ценности е необходимо да осигурят ефективната им защита с цел предотвратяване на увреждането и разрушаването и съхраняване на автентичността на субстанцията.

3.3. Предписания за опазване на недвижимата културна ценност Старинен град Несебър

3.3.1. За урбанистичната структура: 

- За местата, където интегритетът на урбанистичната структура по отношение на характера и начина на застрояване е нарушен, към ПУП да се изработват РУП със силуети за нейното възстановяване
3.3.2. За урегулираните поземлени имоти: 

- За сградите със статут на единични недвижими културни ценности и техните имоти:

· допускат се промени в интериора на сградите с цел осигуряване на съвременни условия на обитаване, при условие, че не се нарушават определените им предписания за опазване;

· изисква се възстановяване на образната автентичност, в случаите, когато е променена  вследствие на незаконни намеси;

· допуска се промяна на предназначението – след доказване, че новата функция не нарушава определените предписания за опазване; 
· ново строителство в имотите на недвижимите културни ценности се допуска само за възстановяване на изчезнали обеми по кадастрални данни в рамките на старите строителни очертания; 

· дворовете могат да се използват за новото предназначение на съответната недвижима културна ценност, като не се променя традиционната им характеристика; 

· художественото осветление на единичните недвижими културни ценности се реализира въз основа на индивидуални проекти, съгласувани по реда на ЗКН.
- За  имоти без статут на НКЦ:

· ивестиционните проекти за ново основно и допълващо застрояване да се съобразяват с характера и начина на застрояване на градската структура на ценността и на историческия контекст, като височината при основното застрояване да не надвишава относителната кота корниз и кота било на най - близко разположената и възприемаща се визуално недвижима културна ценност – представител на народната архитектура.  

· допуска се подмяна на основното застрояване, ново застрояване на мястото на изчезнали сгради и допълващо застрояване, при условие задължителните линии на застрояване да се съобразяват с налични архивни кадастрални данни; 

· допуска се ново допълващо застрояване с цел осигуряване на търговска или обслужваща дейност в случаите, когато не съществуват архивни данни за разполагането му, като общата застроена площ на основното и допълващото застрояване не надвишава 50% от общата площ на имота. Към улична регулация новото допълващо застрояване се допуска само зад масивен ограден зид, без да го надвишава и без прозоречни отвори по него. В тези случаи е допустимо отваряне само на една дворна порта и врата, с традиционни характеристики и материали, като вратата може да служи за вход към сградата на допълващото застрояване.  
· не се допуска допълващо застрояване пред дворните фасади на сградите, обърнати към морския бряг и крайбрежната улица, освен зад оградни зидове и при условията на предходната точка
· не се допуска ново свързано застрояване, освен при реконструкция на съществуващи сгради без промяна на обемно-пространствените им параметри; 
· новото строителство да се подчинява на архитектурата на традиционната несебърска жилищна сграда: мащаб, пропорции, цвят, обработка и третиране на фасадите; задължителна е дъсчената обшивка на етажа и плътна каменна зидария или традиционна бяла мазилка за приземията, дървена дограма за прозорците и за дюкяните и дървени капаци в приземията; 

· покривите да са обобщени, скатни с наклон от 1:3 до 1:2,5 с покритие от керамични едноолучни керемиди с традиционен цвят; без капандури, осветлението на подпокривните пространства, когато е необходимо такова, да се решава с табакери не по-големи от 60/100 см. към вътрешни дворни пространства, стрехите да се оформят с видима дървена конструкция. 

· не се допуска двойно еркерно наддаване на етажите;

-  Оградите се изпълняват при следните изисквания:

· към улиците - масивни, зидани каменни, или с гладка мазилкова обработка, без облицовки и отвори; допускат се една порта и входна врата с традиционни характеристики, като при имоти с лице на две улици, могат да се отворят порта и врата към всяка от тях. 
· височината се доказва със силуетно проучване.
3.3.3.  Археологически проучвания:

- Всички строителни и благоустройствени дейности в поземлени имоти задължително се предхождат от спасително археологическо проучване: 

· при основно застраяване - в обхвата на целия имот; 

· за допълващо застрояване и за пристрояване към основно застрояване - в рамките на предвидените очертания на застрояване съгласно визата за проектиране;

· при линейни инфраструктурни обекти - в рамките на инвестиционния проект и в обхвата на сервитута при изкопни работи, с дълбочина по-голяма от 50 см., а до 50 см. от повърхността на съществуващия терен - под наблюдение на археолог.

    - Инвестиционното проектиране се извършва след предварително проведено спасително археологическо проучване. В случай че резултатите от проучването и оценката на научната, културната и експозиционната стойност на разкритите недвижими археологически структури налагат устройствени изменения, същите се процедират по реда на ЗУТ и ЗКН. 

- За опазването на археологическите ценности, експонирани на открито, собствениците или ползвателите на имотите, в които се намират, осигуряват тяхната охрана и постоянна поддръжка при спазване на предписанията за опазване и публичен достъп съгласно разпоредбите на ЗКН и Наредба № Н-4 на МК за условията и реда за представяне на културните ценности /ДВ, бр.28/2014г / 

3.3.4. За характерните зони на ценността със съществено значение за културния пейзаж - приложена „Карта на зони към предписания за опазване на групова недвижима културна ценност– „Археологически резерват и историческо селище - архитектурно-строителна и урбанистична недвижима културна ценност „Старинен град Несебър“ и граници на охранителните зони“.
- 
Зона на провлака: 
· не се допускат намеси, водещи до увеличение на територията на провлака;

· Изисква се премахване на всички незаконни строежи и поставени обекти и елементи. 
· Приемна зона - обхваща зоната пред историческия вход на града и западния скат на полуострова:

· в обхвата на зоната не се допуска сградно строителство, както и 
разполагането на временни и преместваеми търговски обекти;

· изисква се консервация, експониране и интегриране на археологически ценности с акцент върху крепостната система и археологическия комплекс при «Западна порта»;

· допуска се разполагането на информационни елементи и знаци за културното наследство, история и живот на града, локален и специализиран туристически транспорт и транспортна техническа инфраструктура;

· Зона на възвърнатите територии и скатовете - обхваща   хоризонталната платформа и скатовете в северозападната, северната и      източна   

част на полуострова - благоустроените територии, рибарското пристанище и крайбрежната алея: 
· да се осигури  експонирането, интегрирането и социализацията на археологическите структури 
· при укрепване на скатовете проектите за укрепителните мероприятия да са съобразени с морфологията на терена и резултатите от археологическите проучвания;
· на основание на съществуващите данни и резултатите от археологическите проучвания, изградените укрепителни съоръжения по скатовете функционално, структурно и архитектурно  да се интегрират в контекста на античния град;
· допуска се част от територията, в която няма археологически недвижими културни ценности, да се използва за обществено озеленяване и паркиране на жителите на града, преместваема търговия, изграждане и поставяне на съоръжения за хора в неравностойно положение и съоръжения за нуждите на рибарското пристанище.
3.3.5. Зелени площи и паркоустрояване:
· да се съхрани автентичната зелена система на Стария град;

· при паркоустрояването на скатовете да се използва опростена композиция в зелена цветова гама, която да служи за фон на изява на ценността, включително ако се наложи терасиране. Подходящи видове за укрепване на ската са  лициум, котонеастър, жълта акация, люляк, тамарикс, спарциум, айлант, копривка, див рошков, бяла акация. Да не се използват декоративни форми на дърветата и храстите, както и рози, палми, туи;
· при паркоустрояване на улиците да се използва предимно софора, като  подходящи са копривка, липа и бяла акация;
· при паркоустрояване и благоустрояване на дворните пространства на недвижимите културни ценности да се съхрани автентичната планова и обемно-пространствена характеристика на двора и да се използват асми, както и местните растителни видове;

3.3.6. Благоустройствени мероприятия:

· при оформянето на уличните и площадните пространства и провеждането на благоустройствените мероприятия да се прилагат естествени, местни, традиционни строителни материали;

· настилката на уличните и на публичните пространства да е изцяло от естествен камък в структурата и мащаба на традиционната настилка от калдаръм, като се допуска и паважна настилка. 

3.3.7. Устройство на мрежи и съоръжения на техническата инфраструктура:

· изисква се подземно прокарване на мрежите на техническата инфраструктура и телекомуникационни връзки;

· за надземните съоръжения на техническата инфраструктура (разпределителни табла, измервателни уреди и др.) се изисква подходящо вграждане (каширане), съобразно спецификата на конкретното място, по индивидуален архитектурен проект;

· върху видимите от обществени пространства фасади и покриви на сградите не се допускат инсталационни и други технически елементи като слънчеви панели, климатични кутии, станции на мобилни оператори и др.
3.3.8. Транспортно-комуникационно обслужване: 

· да се осъществява с оптимално ограничаване на автомобилния достъп в границите на Старинния град Несебър;

· общественият транспорт и паркингите на МПС за посетители да се организират извън територията на ценността, като се обезпечат алтернативни начини на придвижване: таксита, туристически влакчета, наем на велосипеди, мини електромобили и т.н.

· за жителите на Старинен град Несебър да се въведе пропускателен режим, като за тези от тях, които нямат обективна възможност за паркиране в собствен имот, за посетителите в неравностойно положение, такситата и автомобилите със  специално предназначение, да се осигурят места за паркиране в отвоюваните/възвърнати територии;
· съоръженията за достъп на хора в неравностойно положение до и вътре в недвижимите културни ценности с публичен достъп да се изграждат или монтират след съгласуване на проектна документация по реда на ЗКН.

· посочените изисквания и условията за автомобилен достъп и паркиране да се отразят в наредбата на Общинския съвет за организация и безопасност на движението на територията на Старинен град Несебър. 

3.3.9. Изисквания и условия за разполагане на преместваеми обекти и елементи  на градското обзавеждане:
-  За преместваеми търговски обекти:
· освобождаване на обществените пространства на града от преместваеми търговски обекти и изнасянето на стоки на открито;
·  освобождаване на пространствата около църквите и археологическите ценности;

· поставянето на преместваеми търговски обекти е допустимо в зоните на югозападните крайбрежни скатове с брегозащитни съоръжения и зоните с пристанищни, обслужващи и търговски функции, обществени паркинги на възвърнати и новозавоювани територии за пристанищно и обществено обслужване, където няма археологически останки.

· за преместваеми обекти за търговски и други обслужващи дейности на територията на Старинен град Несебър, се издава разрешение за поставяне по ред, установен с наредба на общинския съвет и въз основа на схема, одобрена от главния архитект и съгласувана по реда на ЗКН.
· преместваеми обекти следва да са типизирани,  изработени по специално изготвени и съгласувани по реда на ЗКН проекти. 
· Не се допуска поставянето на шкафове, хладилни витрини и други елементи на търговията и услугите върху фасадите на сградите, по зидовете и оградите пред уличната регулационна линия.
- При временни публични прояви - фестивали, базари, панаири и други да се провеждат в пространства и зони, определени със схема, съгласувана по реда на ЗКН. 
- За нуждите на общественото хранене в публичните пространства могат да се разполагат маси на открито, чадъри и перголи, съгласно одобрена схема. и при следните изисквания:
· не се допуска разполагането на маси на открито чадъри, перголи и всякакви други слънцезащитни съоръжения в уличните и площадните пространства  около църквите и археологическите ценности. 
· Елементите на градското обзавеждане на територията на Старинен град Несебър (спирките на локалния транспорт, уличното осветление, пейките, обществените чешми, фонтани, градски часовници, обозначаване на улици и площади, съдове за отпадъци и др.) се изработват и поставят по одобрен и съгласуван по реда на ЗКН общ проект, отговарящ на следните изисквания:

· за всеки от елементите се изготвя схема за разполагане, комплектувана с технически проект по съответните части;

· дизайнът и материалите за изработване на елементите да се подчиняват на единна концепция за градското обзавеждане;

· обозначаването на улиците и площадите да се осъществява с унифицирани табелки, изготвени по специален художествен проект, в съответствие с общия проект;

· съдовете за отпадъци се изработват и поставят на определени с общия проект места и в зависимост от характера на отпадъците се проектират с единен дизайн, но с различни пространствени и технически характеристики (за дребни хартиени, за фасове, за битови, хранителни и др. отпадъци).

- Не се допуска поставянето на допълнителни покриви, навеси, антени, климатични шкафове и други несвойствени елементи с участие при възприемането на градската среда върху фасадите и покривите на сградите и по оградите пред уличната регулационна линия.

- Слънцезащитните елементи, чадъри и перголи, следва да отговарят на посочените условия:

· височината им да не надвишава тази на приземния етаж или ограда на прилежащата сграда;

· в отворено положение чадърите да не надвишават регламентираната със схемата площ;

· да са изработени от дървен материал с покритие от текстил, в съответствие с проекти за типизирани обекти, изготвени специално за Старинен град Несебър; цветът на текстилното покритие се избира от одобрената цветова схема;

· допуска се поставянето на рекламен надпис само в рамките на висящата част на покритието на чадъра, в цвят нюансен на цвета на покритието;

· допустимо е покритието на перголите да се осъществи единствено с естествено озеленяване. 

- Допуска се поставянето на преместваеми обекти, тип ”статив” само на определените за това места, във вътрешността на полуострова за времето на непосредствена експлоатация на обекта в рамките на работното време. На определеното място могат да се разполагат само по един статив, една папка, едно столче – с дизайн съгласно одобрените проекти за типизирани обекти.

-  Масите, столовете и пейките следва да отговарят на следните условия:

· да са изработени от дърво и/или метал, съобразени с характеристиката на средата;

· покривките по масите и възглавниците по столовете следва да съответстват на одобрената цветова схема;

· не се допускат рекламни надписи и изображения по масите, столовете и пейките, както и по покривките и възглавниците към тях. 
- Подвижната реклама на търговски обект се допуска с поставяне на максимум един брой  артикули непосредствено пред входа му, разположени върху избран типизиран преместваем обект, или непосредствено на земята, на 0.30 м. пред фасадата, с дължина и височина не повече от 1.0 м.

- Подвижната реклама на търговски обект е допустима в рамките на работното време на съответния обект, видът на артикулите следва да е съобразен с характеристиката и значимостта на Стариненния град Несебър и да отговаря на следните изисквания: 

· елементът може да бъде: меню пред заведение за обществено хранене или елемент за представяне на определена услуга, свързана с обслужване на туризма;

· елементът следва да бъде поставен до входа на заведението за обществено хранене или до мястото за предоставяне на услугата;

· мястото на елемента да не затруднява пешеходното движение и да не нарушава възприемането на специфичните характеристики на градската среда;

· видът на елемента се избира от одобрените типизирани образци, изработени по проект специално за Старинен град Несебър.

· табелата за работно време се поставя върху входа или витрината на търговския обект.

- Допуска се поставянето на стационарни елементи на търговската реклама и на идентификационни табели, закрепени върху фасадите на сградите и оградните зидове, съобразени със следните изисквания:

· само в рамките на партерния етаж или по оградния зид на имота, но не и над тях;

· само успоредно и в рамките на една от фасадните плоскости на партерния етаж, като външната повърхност на рекламата излиза до седем сантиметра пред фасадната повърхност на партерния етаж и е с максимално допустимата височина 30 см.;

· един рекламен елемент да не преминава през повече от една фасадна плоскост на партерния етаж на една или повече сгради (имоти);

· елементите да са съобразени с архитектурата (членение, мащаб, пропорции и др.) на сградата, върху която се поставят;

· рекламните елементи да не закриват характерни детайли от сградата (подкоси, сантрачи, прозоречни отвори, капаци и др.) и да се съобразяват с отворите по фасадата;

· рекламният елемент по фасадата на сградата се разполага в близост, до или върху входа към съответния търговски обект, за който се отнася.

- Допустимите материали за изработването на елементите на търговската реклама са: камък, дърво, метал, текстил, като изборът на конкретен материал да е съобразен с архитектурата на сградата, върху която се поставя рекламният елемент, съгласно следните условия:

· да не се използват полирани елементи от камък, дърво и метал, както и лъскав текстил;

· съдържанието на елемента на търговската реклама да представя единствено името и/или вида на търговския обект, и/или на услугата, която се предлага, допуска се интегрирането на елементи на корпоративния имидж (надпис, шрифт, лого, дизайн, цвят и др.);

· допуска се самостоятелното поставяне на елементи на корпоративния имидж (лого, емблема, шрифт) като част от рекламен елемент, изпълнен със самостоятелни букви;

· рекламният търговски елемент да не представя и/или включва отделни продукти - изображения и/или снимки на сувенири, дрехи, храни и др., както и на търговски марки - цигари, храни, напитки и др.;

· надписите на рекламните елементи да се изписват задължително на кирилица на български език, като се допуска се дублиране на българските надписи с чужди езици по избор, като размерът и плътността на шрифта не надвишават този на българския текст;

· интензитетът на осветлението във връзка с елементите на търговската реклама да не надвишава общото осветление на публичните пространства и да е съобразено с архитектурата на сградата, не се допускат всякакви светещи  реклами и  елементи   -     кутии,     маркучи,   

ленти, неонови пластмасови надписи, индивидуални светещи букви и др.

- Да се разработи наредба на общината за рекламата и рекламната дейност, съобразена с изискванията на настоящите предписания. 
3.4. Предписания за опазване на охранителната зона на Старинния град Несебър. 
3.4.1. Общи предписания:
- В териториите на охранителната зона се изисква застрояването да е свободно, с ниска плътност на застрояване и с хоризонтално разполагане по терена, така че да съответства на традиционните устройствени характеристики на ценността и да се осигури съхраняване на културния пейзаж, включително погледите към недвижимите културни ценности;
- Допуска се поставяне на преместваеми обекти, обслужващи временни пазари, панаири и фестивали на определените за тази цел пространства, за периода на провеждане на събитието и информационни елементи към тях, по одобрени и съгласувани по реда на ЗКН и ЗУТ проекти и схеми;

- Поставянето на слънцезащитни конструкции се допуска с дизайн, съобразен със специфичните предписания към преместваемите обекти на територията на ценността.
3.4.2. За частта от новия град западно от провлака (материка) – Зона А: 

- За територията на Некропола на Месамбрия/Месемврия, определените с Протокол на Междуведомствена комисия от 07.08.2012г., назначена със Заповед № РД 9К-157/31.07.2012г. на министъра на културата, приети с одобрен от министъра на културата Протокол №33/29.10.2012г. от заседание на СЕСОНКЦ:
· инвестиционно проектиране се извършва след предварително проведено спасително археологическо проучване, в рамките на застрояването, определено с визата за проектиране.
· след приключване на спасителното археологическо проучване, по искане на музей „Старинен Несебър“, институцията, с която е сключен договорът или научният ръководител на проучването, министърът на културата назначава комисия по реда на чл. 158 а от ЗКН.
· главният архитект на гр. Несебър задължително писмено уведомява музей „Старинен Несебър” за одобрените устройствени планове и издадените визи за проектиране и разрешения за строеж на територията на недвижимата археологическа културна ценност.
· допустимо е редуцирано застрояване - терасовидно по естествения релеф (с надземни етажи от 2  до 4 етажа), което да запази визуалната връзка между материка и полуострова и осъществи прехода към реализираното масирано застрояване. Застрояването да осигури възможност за експониране на цисти в групи, които включват както запазени in situ, така и пренесени от други участъци единични каменни съоръжения в добро физическо състояние и със специфична типологична принадлежност като се спазват разпоредбите на чл.169, ал.2 от ЗКН.
· За останалата територия - всякакви изкопни дейности да бъдат осъществявани задължително под наблюдението на специалист – археолог, съгласно разпоредбите на ЗКН.

· Изисква се редуциране на обема на хотела, в който е вградена мелницата – намаляване на височината и освобождаване на пространство около и над мелницата. 
3.4.3. За новопридобитите  крайбрежни територии в югозападната част  на полуострова - Зона Б:
- В зоната за  търговия, хранене и обслужване на пристанищни функции не се допуска ново застрояване. 
- Зоната на  Пристанищен терминал «Несебър» – територията да се ползва за  пристанищен терминал – част от пристанище за обществен транспорт, пристанищни съоръжения, благоустрояване и обществено озеленяване, обществено паркиране и обществено и информационно обслужване. 
· при доказана техническа и експлоатационна необходимост се допуска  реконструкция на сградата на Морската гара при запазване на обемно-простанствените параметри на съществуващото застрояване;
·   всякакви разширения извън обемно-пространствените параметрите на съществуващото застрояване, свързани с функционирането на пристанищния терминал при доказана техническа и експлоатационна необходимост се допускат  след съгласуване с Комитета за световно наследство съгласно Конвенцията за опазване на световното културно и природно наследство, приета с Разпореждане № 13 на Бюрото на Министерския съвет от 4.02.1974г., обнародвана в ДВ, бр.44/2005г. и по реда на чл. 172 от Ръководството за приложението й;
· допуска се изграждане на инфраструктурни мрежи и съоръжения единствено за нуждите на пристанището при запазване на съществуващата дървесна растителност; 
           3.4.4. За частите от акваторията на полуострова – Зона В:

 - Общи изисквания: 
· 
Всички видове дейности в охранителната зона на акваторията се съгласуват с МК въз основа на становище на Центъра за подводна археология/ЦПА/;
· Всички видове хидротехнически и драгажни дейности се съгласуват с MK след становище на ЦПА и се предхождат от задължителни археологически проучвания за издирване на обекти, изпълнението на одобрени дейности се осъществява в режим на археологическо наблюдение и, при необходимост, се провеждат спасителни археологически проучвания под вода;
· Забраняват се подводни взривни работи, драгиране, тралене на миди, риболов с придънни тралове, строеж на даляни, строеж на буни, изхвърляне на земни маси в морето и др. дейности водещи до изменение на морското дъно и застрашаващи археологическите останки.

 За зона В-1:



· Подводните археологически проучвания се финансират и извършват на основание на единна стратегия и методика, изготвена от ЦПА, с цел идентифициране, локализиране, документиране и опазване на обектите под вода в тяхната интегрална цялост, като съставен елемент на историческото селище; 

· Достъпът до археологически обекти под вода се осъществява съгласно разпоредбите на Наредба № Н-7 от 12.06.2008 г. за извършване на водолазна и друга подводна дейност.
За зона В-2:

· Прилагат се общите изисквания на зона В
-------------------------------------------------------------------------------------------------------------- 
Режимите за опазване са приети на основание чл. 14, ал. 1, т. 2, чл. 65, ал. 1, т. 2 и чл. 69, ал. 1 от Закона за културното наследство (ЗКН) и §10 от преходните и заключителни разпоредби на ЗКН по предложение на директора     на НИНКН и становище на Специализирания експертен съвет по чл. 64, ал. 2     от ЗКН, отразено в Протокол №52 от 26.01.2015г., назначен със Заповед№ РД09- 32 от 21.01.2015 г. на министъ​ра на културата, и писмо на Министерството на регионалното развитие и благоустройството с вх. № 04-05-140 от 5.05.2015 г. в Министерството на културата.

